Kolwers bly darem staande vir onbesliste uitslagOndanks ’n onbesliste uitslag in die laaste toets in Sydney, het Australië steeds die reeks teen Suid-Afrika op ’n drafstap met 2-0 gewen. Foto: Twitter. Die Protea-kolwers kon darem ŉ onbesliste uitslag in die derde en laaste toets teen Australië in Sydney afdwing. Die Suid-Afrikaners is vir 255 lopies in hul eerste beurt uitgeboul nadat Simon Harmer (47 vanaf 165 balle) goeie weerstand saam met Keshav Maharaj (53 lopies) gebied het. Hulle was egter steeds ligjare weg van Australië se eerstebeurttelling van 475/4 verklaar en Pat Cummins het nie geskroom om ŉ opvolgbeurt af te dwing nie. Oudergewoonte is Dean Elgar goedkoop uitgeknikker, maar Sarel Erwee het saam met Heinrich Klaasen en Temba Bavuma staande teen die Aussie-boulaanval gebly. Dit is die eerste keer in meer as 40 toetse dat ŉ Protea-wedstryd onbeslis eindig – die span weet beslis hoe om wedstryde te wen én te verloor. That's a wonderful drive from Harmer #AUSvSA pic.twitter.com/MuHSsGphGB — cricket.com.au (@cricketcomau) January 8, 2023 Maar ná die nagmerrie-toer van Australië voel die gelykopuitslag waarskynlik soos ŉ oorwinning vir die Suid-Afrikaners. Die tuisspan het baie beter krieket gespeel en hulle sou sekerlik die reeks met 3-0 beklink het as reën nie ŉ hele dag se spel in die wiele gery het nie. Elgar het kort ná die wedstryd gesê dat hy trots is op die veggees wat sy kolwers vandag gewys het. “Dit is nooit maklik om in Australië te speel nie, maar dit is goed om die toer só af te sluit. Ons het juis tydens gisteraand se spanvergadering oor veggees op die laaste dag gepraat – dit is iets wat ons beslis in toekomstige wedstryde kan help.” Die 35-jarige openingskolwer het self met sy spelpeil gesukkel en hy kon slegs 56 lopies teen ŉ eina-gemiddeld van 9,33 in die drie toetse aanteken. “Ek weet dat ek die kaptein is, maar ek moet ook lopies aanteken. Dinge het nou glad nie uitgewerk nie, maar ek weet dat ek weer op my beste sal wees; ek sal beslis nie gaan lê nie. Ek ken myself en ek weet dat ek sterker sal terugkom.” Maar die meeste spelers is seker tog te bly dat hulle binnekort op die vliegtuig terug na Suid-Afrika kan klim. Nou kan hulle in alle erns op die SA20-toernooi konsentreer. ŉ Moontlike ligpunt in ŉ donker kriekettonnel. Australië 475/4 verklaar in 131 boulbeurte: Usman Khawaja 195*, Steve Smith 104 en Anrich Nortjé 2/55. Suid-Afrika 255/10 in 108 boulbeurte: Keshav Maharaj 53, Simon Harmer 47 en Josh Hazlewood 4/48. Suid-Afrika (opvolgbeurt): 106/2 in 41,2 boulbeurte: Sarel Erwee 42* en Heinrich Klaasen 35. A series win to savour for our men’s team ???? #AUSvSA pic.twitter.com/dCi0JiQqVh — Cricket Australia (@CricketAus) January 8, 2023 Temba Bavuma: 185 lopies teen ŉ gemiddeld van 37,00 met ŉ hoogste telling van 65. Kyle Verreynne: 168 lopies teen ŉ gemiddeld van 33,60 met ŉ hoogste telling van 64. Sarel Erwee: 112 lopies teen ŉ gemiddeld van 22,40 met ŉ hoogste telling van 42*. Khaya Zondo: 81 lopies teen ŉ gemiddeld van 20,25 met ŉ hoogste telling van 39. Keshav Maharaj: 86 lopies teen ŉ gemiddeld van 17,20 met ŉ hoogste telling van 53. Marco Jansen: 77 lopies teen ŉ gemiddeld van 15,50 met ŉ hoogste telling van 59. Dean Elgar: 56 lopies teen ŉ gemiddeld van 9,33 en ŉ hoogste telling van 26. Anrich Nortjé: Sewe paaltjies teen ŉ gemiddeld van 31. Kagiso Rabada: 11 paaltjies teen ŉ gemiddeld van 32. Marco Jansen: Vier paaltjies teen ŉ gemiddeld van 50. Keshav Maharaj: Een paaltjie teen ŉ gemiddeld van 260. Almost there! ????????#AUSvSA #WTC23 pic.twitter.com/cCXorwRZse — cricket.com.au (@cricketcomau) January 8, 2023